KIRJALLINEN KYSYMYS P-1504/01 esittäjä(t): Patricia McKenna (Verts/ALE) komissiolle. Eläinten kuljetus.



Virallinen lehti nro 364 E , 20/12/2001 s. 0131 - 0132



KIRJALLINEN KYSYMYS P-1504/01 esittäjä(t): Patricia McKenna (Verts/ALE) komissiolle (11. toukokuuta 2001) Aihe: Eläinten kuljetus Komissio julkaisi joulukuussa 2000 kertomuksen eläinten kuljetuksesta annetun direktiivin 91/628/ETY(1), sellaisena kuin se on muutettuna direktiivillä 95/29/EY(2), täytäntöönpanosta ja noudattamisesta. Kertomuksessa todetaan selvästi, että useimmat jäsenvaltiot eivät noudata asianmukaisesti eläinten hyvinvoinnin suojaamisesta kuljetuksen aikana annettuja säännöksiä. Komissio aikoo myös ehdottaa tiettyjä muutoksia direktiiviin ja sen liitteisiin, vaikka parlamenttia pyydetään antamaan lausuntonsa vain ehdotuksista, jotka koskevat direktiivin artiklojen muuttamista joskus tulevaisuudessa. Eläinten (erityisesti lampaiden) valvomaton ja toisinaan laiton kuljettaminen teurastettavaksi on ollut syynä suu- ja sorkkataudin nopeaan leviämiseen Yhdistyneessä kuningaskunnassa, Ranskassa, Alankomaissa ja Saksassa. Nämä eläimet olisivat kärsineet, vaikka ne eivät olisikaan sairastuneet tähän kauheaan tautiin. Eikö komissio katso, että tarvitaan kuljetusta koskevien sääntöjen muutoksia, jotka ovat radikaalimpia kuin kertomuksessa esitetyt, ja että parlamenttia olisi pyydettävä antamaan lausuntonsa kaikista direktiiviä ja sen liitteitä koskevista muutosehdotuksista? (1) EYVL L 340, 11.12.1991, s. 17. (2) EYVL L 148, 30.6.1995, s. 52. David Byrnen komission puolesta antama vastaus (18. kesäkuuta 2001) Pitkien eläinkuljetusten rajoittaminen aivan välttämättömiin matkoihin sekä eläimille aiheutuvan kärsimyksen pitäminen mahdollisimman vähäisenä ovat komissiolle äärimmäisen tärkeitä tavoitteita. Komissio on samaa mieltä siitä, että nykytilanteen parantaminen edellyttää välttämättä sääntöjen tiukentamista, vaikka eläinten tuomittavaa kohtelua ei voidakaan estää yksinomaan lainsäädännöllä eikä valvonnalla. Tämän vuoksi komissio korostaa, että jäsenvaltioiden on välttämättä varmistettava, että yhteisön voimassa olevaa lainsäädäntöä noudatetaan tarkoin. Uudesta lainsäädännöstä voidaan todeta, että komissio on aivan hiljattain tehnyt seuraavat aloitteet: - vahingoittuneiden tai sairaiden eläinten kuljetuksen estämiseksi komissio teki 30. maaliskuuta 2001 päätöksen 2001/298/EY neuvoston direktiivien 64/432/ETY, 90/426/ETY, 91/68/ETY ja 92/65/ETY liitteiden sekä komission päätöksen 94/273/EY liitteen muuttamisesta eläinten suojelua kuljetuksen aikana koskevin osin(1) muuttaakseen yhteisön sisäisessä karjaeläinten kaupassa vaadittavia eläinlääkärintodistuksia vaatimalla niihin viittaukset kuljetettavien eläinten kuntoon; - ajoneuvoihin sovellettavien vaatimusten parantamiseksi komissio hyväksyi 9. huhtikuuta 2001 ehdotuksen(2) neuvoston asetukseksi yli kahdeksan tuntia kestäviin eläinkuljetuksiin käytettävien maantieajoneuvojen ilmanvaihdosta. Lisäksi tilannetta parannetaan edelleen tekemällä tulevaisuudessa ehdotus direktiivin 91/628/ETY muuttamisesta. Myös kuljetusaikojen ja lastaustiheyden uudelleenmäärittelyä harkitaan eläinten terveyttä ja hyvinvointia käsittelevän tiedekomitean vuoden 2001 lopulla valmistuvan uuden lausunnon perusteella. Laatiessaan ehdotusta direktiivin 91/628/ETY muuttamisesta komissio ottaa huomioon myös viimeisimmät Euroopan eläinkuljetuksiin vaikuttaneet tapahtumat ja erityisesti äskettäisen suu- ja sorkkatautiepidemian. Direktiivin 91/628/ETY ja sen liitteen muuttamista koskeva menettely perustuu Euroopan yhteisön perustamissopimuksen 37 artiklaan (entiseen 43 artiklaan), jossa määrätään Euroopan parlamentin kuulemisesta. (1) EYVL L 102, 12.4.2001. (2) KOM(2001) 197 lopullinen.